Source: http://www.chplaw.sk/2018/01/2604/
Timestamp: 2019-03-26 20:54:50+00:00

Document:
Ústavný súd SR: Zamestnávateľ môže udeliť plnú moc aj inej osobe ako svojmu zamestnancovi – ČERNEJOVÁ & HRBEK
Domov Ústavný súd SR: Zamestnávateľ môže udeliť plnú moc aj inej osobe ako svojmu zamestnancovi
Zamestnávateľ môže udeliť plnú moc aj inej osobe ako svojmu zamestnancovi – v zmysle nálezu Ústavného súdu SR z 31. augusta 2017, sp. zn. I. ÚS 155/2017, ustanovenie § 9 Zákonníka práce nepredstavuje komplexnú právnu úpravu upravujúcu konanie za zamestnávateľa. Zamestnávateľ môže udeliť plnú moc aj inej osobe ako svojmu zamestnancovi. V zmysle odôvodnenia nálezu ústavného súdu poverenie podľa § 9 Zákonníka práce sa viaže iba na osobu zamestnanca zamestnávateľa, pričom jeho zodpovednosť sa riadi normami pracovného práva s výraznou ochranou funkciou. Zastúpenie ako občianskoprávny inštitút umožňuje, aby za zamestnávateľa mohli robiť právne úkony aj iné osoby než jeho vlastní zamestnanci, pričom vzájomné vzťahy medzi zastúpeným a zástupcom sa riadia normami občianskeho práva.
Zastúpiť sa môže nechať zamestnanec aj zamestnávateľ, poverenie je len oprávnením zamestnávateľa. Rozdielne právne následky poverenia a zastúpenia sú najmä v rozsahu potenciálnej náhrady škody, ktorý má poverený zamestnanec na rozdiel od splnomocneného zástupcu zákonom obmedzený. Okrem toho sa právna úprava poverenia podľa Zákonníka práce líši od zastúpenia podľa Občianskeho zákonníka aj v následkoch prekročenia právomocí vyplývajúcich zo splnomocnenia. Označené základné rysy oboch inštitútov vedú k záveru, že ich nemožno vnímať ako zastupiteľné inštitúty (už vôbec nie ako totožné inštitúty), ale ako vzájomne sa doplňujúce právne prostriedky. Ústavný súd tak uzatvára (a treba dodať, že dlho diskutovanú otázku), že zastúpenie na základe plnej moci podľa Občianskeho zákonníka dopĺňa chýbajúcu úpravu Zákonníka práce a dotvára celkový a komplexný právny rámec konania za zamestnávateľa.
Vylúčením možnosti zastúpenia v pracovnoprávnych vzťahoch prísnym formálnym výkladom ustanovenia § 9 Zákonníka práce ako domnelej komplexnej úpravy nahradzujúcej zastúpenie na základe plnej moci by bol podľa názoru ústavného súdu odmietnutý základný inštitút súkromného práva. Splnomocnenie nachádza uplatnenie najmä tam, kde splnomocniteľ nemôže alebo nechce konať sám (alebo aj prostredníctvom vlastných zamestnancov), a preto uskutočnenie právneho úkonu vo svojom mene prenecháva tretej osobe.
« Elektronická schránka
Nové obmedzenia pri splynutí, zlúčení alebo rozdelení spoločnosti »

References: súd 
 súd 
 § 9
 § 9
 súd 
 § 9